钦定古今图书集成/明伦汇编/官常典/第785卷 > 孙仅
## 钦定古今图书集成/明伦汇编/官常典/第785卷 > 孙仅

按《宋史孙何传》：“何弟仅，字邻几，少勤学，与何俱有名
于时。咸平元年，进士甲科，兄弟连冠贡籍，时人荣之。
解褐舒州团练推官，会诏举贤良方正之士，赵安仁
以仅名闻，策入第四等，擢光禄寺丞，直集贤院，俄知
浚仪县。景德初，拜太子中允、开封府推官，赐绯。北边
请盟，遣使交聘，仅首为国母生辰使，改本府判官，迁”
右正言、知制诰，赐金紫，同知审官院。是冬，永兴孙全
照求代，真宗思择循良任之，御书“边肃《洎仅》”二名示
宰相。或言仅尝倅京府，谙民政，乃命知永兴军府。仅
纯厚长者，为政颇宽，尝诏戒焉。大中祥符元年，加比
部员外郎。代还，知审刑院。顷之，拜右谏议大夫、集贤
院学士，权知开封府。改左谏议大夫，出知河中府。归
朝，复领审刑院，久次进给事中。天禧元年正月卒，年
四十九。录其子大理评事和为卫尉寺丞。仅性端悫，
中立无竞，笃于儒学，士大夫推其履尚，有《集》五十卷。
仅弟侑，亦登进士第，至殿中丞。